F. Mikloško, poslanec: (2005-05-18):
Pánovi Husárovi som chcel len povedať, že pán Bačinský po rozdelení federácie odišiel hneď z tajnej služby alebo bol odídený a išiel na ministerstvo vnútra, kde mal na starosti požiarnikov. Pamätám si veľmi dobre, lebo sme sa na tom zabávali, ako rýchlo naši federálni Slováci odišli z tajných služieb. Čiže trošku to máte nejako posunuté. K pánovmu Mečiarovmu vystúpeniu. Najprv také malé detaily. Povedali ste, že ste sa doteraz nemohli k tomu vyjadriť. Veď ste boli predsedom vlády. Mohli ste prísť kedykoľvek do parlamentu a povedať všetko to, čo ste dnes povedali. Všetko ste mohli povedať. Že máte dnes prvýkrát? Veď ste boli do roku 1998 predsedom vlády. A únos sa udial v roku 1995. Čo vám bránilo tri roky? Prvá vec. Druhá, že amnestiu dala vláda. Áno, amnestiu dala vláda, ale váš podpis je tam, bohužiaľ. Čiže ak sa to volá Mečiarove amnestie, lebo je tam váš podpis. A teraz. Hovoríte Michal Kováč starší, prezident, vedel o únose. Hovoríte, že sme v tom po uši, my kádeháci. Hovoríte, že tajíme dokumenty. Hovoríte o Fegyveresovi a podobne. Pán poslanec Mečiar, mám len jednu otázku. Keď sme v tom po uši, čo vám bráni, aby ste hlasovali za zrušenie amnestií a dostali nás po uši do toho? Čo vám bráni, čo? (Reakcia poslanca.) Kresťanská láska, ďakujem veľmi pekne. Dobre. Hovoríte, že SIS v tom nebola. Ak dovolíte, dva súdy s Ivanom Lexom nedopadli oslobodzujúco. Prvý bol triptych, bolo tam 500-tisíc, nebol tam trest. Ak dovolíte, prípad Mercedes priamo súvisel s únosom Michala Kováča, a bol amnestovaný, a to bol prípad Mercedes zo SIS-ky. A to je dôkaz, že SIS-ka v tom bola. Súd to vyriekol. Hovoríte ďalšie detaily. Hovoríte, že Michal Kováč starší spolu s Michalom Kováčom mladším robili veci okolo Technopolu. Prečo ste nepodali na nich trestné oznámenie? Prečo ste si nekonali svoju povinnosť občana, navyše, keď ste boli predseda vlády? Prečo ste tie veci zatajovali? Lebo Michal Kováč ešte vtedy bol v HZDS? Alebo prečo? Ako predseda Federálneho zhromaždenia bol nominovaný HZDS. Keď ste to vedeli, prečo ste nezačali trestné stíhanie? Hovorili ste o tom, že Michal Kováč dal amnestiu svojmu synovi. Presne si pamätám, ako bolo. Minister vnútra, už neviem ktorý, mu odobral pas. Michal Kováč verejne hovoril a hovoril to aj nám politikom, že chce, aby jeho syn išiel do Nemecka, aby mohol vypovedať. Ministerstvo vnútra – už si nepamätám, kto bol ministrom vnútra – mu odmietalo dať pas. (Reakcia z pléna.) Možno pán Hudek. A on povedal, že ak mu nevrátia pas, tak mu dá amnestiu, aby mohol ísť vypovedať, lebo vy ste tvrdili, že je voči nemu trestné stíhanie a kvôli tomu ste mu zadržovali pas. Dopredu hovoril, že chce, aby jeho syn išiel vypovedať do Nemecka, a ak mu nevrátia pas, dá amnestiu. Presne si na to pamätám a viem, ako to bolo. A teraz k celému problému. Jaj, ešte jedna vec. Hovoríte, že retroaktívne nemožno. Retroaktívne nemožno riešiť mnohé veci, ale morálne áno. My sme retroaktívne zrušili všetky rozsudky za komunizmu, ktorými sa viedli politické procesy. Všetky sme zrušili a všetci boli nie že amnestovaní, ale všetci boli odškodnení, pretože boli odsúdení neprávoplatne. V otázkach morálnych retroaktivita neplatí. Okrem toho, ústavu možno meniť ústavným zákonom. Ak sa príjme ústavný zákon, že táto amnestia sa ruší, tak platí v tomto jednom prípade ústavný zákon, ktorý je najvyšší zákon. (Reakcia z pléna.) Nech sa páči, kedykoľvek bude mať parlament na to 90 hlasov. A teraz by som prešiel trošku k všeobecnému. Pamätáme sa, po novembri 1989 aká bola situácia. VPN, do ktorého ste vtedy aj vy patrili, ale aj KDH, aj maďarské strany, aj ja som tam patril, sme sa rozhodli – a dovolím si povedať, že to bolo aj gesto Václava Havla v tej, by som povedal, úplne ojedinelej amnestii, ktorú dal všetkým, teda mnohým väzňom –, že sa urobí za minulosťou hrubá čiara, že sa urobí za komunistickou minulosťou, keď komunistická moc zneužívala tajné služby na teror voči obyvateľstvu. Dúfam, že túto tézu nemusím nikomu tu dokazovať, celé 50., 60., ale aj 70. roky, ktoré spomínate, a 80. sa niesli v znamení teroru Štátnej bezpečnosti. Nakoniec možno aj vy ste to na svojej koži pocítili. My sme napriek tomu, pretože sme to považovali za epochálny koniec jednej éry v Európe, povedali, urobíme hrubú čiaru. Prišiel 1. marec, keď sa Ján Budaj chcel stať predsedom parlamentu, a po ňom bol míting na Námestí SNP, iste sa naň dobre pamätáte. Prvýkrát som z tohto mítingu odišiel preč, pretože vy ste odrazu v celom tom koncepte VPN povedali, že väznice sú prázdne, a pokiaľ si dobre pamätám, mysleli ste tým bývalých komunistov. (Reakcia z pléna.) No, ale veď, samozrejme, dnes môžete hovoriť niečo iné, ale bol to jasný kontext... Veď to bolo presne v kontexte, ale nebudeme, dobre, prosím, ale povedali ste, väznice sú prázdne, po tom, čo Ján Budaj nebol zvolený za predsedu parlamentu. To bol veľmi zaujímavý signál z vašej strany, politický signál. Vy ste nepovedali v kontexte nejakých zločinov, krádeží a lúpeží. V kontexte nezvolenia Budaja do parlamentu, ste poobede povedali, že väznice sú prázdne. Tam sa naše postoje zásadne rozchádzali a začali rozchádzať. A potom prišiel teroristický čin. Prišiel teroristický čin, keď Michal Kováč mladší bol unesený brutálnym spôsobom do Rakúska. Unesený a nechaný v Hainburgu pod kapotou auta, teda vzadu v kufri, a ešte telefonátom niekto upozornil bezpečnosť, aby tam išla. Už som povedal, že prípad Mercedes to potvrdzuje, potvrdzovala to Fegyveresova výpoveď a potvrdzovala to správa SIS-ky, ktorú tu priniesol pán Mitro, a potvrdzuje to vlastne celý spis, že Slovenská informačná služba mala na tom účasť. A vtedy sme si povedali, že dosť. A vtedy sme si povedali dosť v tom zmysle, že druhýkrát sa hrubá čiara nebude robiť, keď vláda zneužíva tajné služby, a druhýkrát si Slovensko tento problém musí nejako samo vyriešiť, lebo sa nepohne dopredu. Pán poslanec Mečiar, my by sme mohli tieto amnestie pokojne obísť, keby sme podali trestné stíhanie vo veci v Rakúsku, tam vaše amnestie neplatia. Tam bol vykonaný skutok únosu. Pokojne by to tam mohlo ísť. A všetko by sa tam odovzdalo, čo je vyšetrené. Ale preto, že si to Slovensko, tento čin a tento krok, keď ste dali amnestie, musí samo odniesť a samo vyriešiť, ak sa má na ceste k demokracii niekam pohnúť, preto tieto témy otvárame, pretože toto je kardinálny problém, bez ktorého sa nikam ďalej nedostaneme. Vaše amnestie majú ešte jednu veľmi zvláštnu stránku. Boli to amnestie pre únos Michala Kováča mladšieho a všetky činy, čo s tým súvisia. Čo ste mali na mysli pod tými činmi? Čo ste mali na mysli pod činmi, ktoré súviseli s únosom? Mercedes sa ukázal, že už súvisel, ale ja sa pýtam, veď súd tak rozhodol. (Reakcia z pléna.) No veď som zvedavý. A ja sa pýtam: Súvisí vražda Róberta Remiáša s únosom? Róbert Remiáš sa stretával s Fegyveresom. V roku 1996, keď vy ste boli na vrchole svojej moci, Kriminalistický ústav dal vyhlásenie, teda skúmanie, skúmaním dal výsledok, nález, že bola uložená nálož pod pumpou. V roku 1996. (Reakcia z pléna.) No tak to sa mýlite. Bolo, bolo. To sa mýlite. Čiže bola to vražda. A ak aj dnes hovoríme o tej vražde s takým, by som povedal, ľahkým tónom, no tak by som vám chcel pripomenúť, ako o tomto horení mladého chlapca hovorili ľudia, čo ho počuli. On bol priviazaný v aute, to auto vybuchlo a narazilo tam, kde je dnes kríž, a on ručal od bolesti, lebo horel. Strčte si niekto prst nad sviečku a držte ho tam a pomyslite si, ako to je, keď človek celý horí. A preto sme povedali, že vražda Remiáša musí byť vyšetrená. Nie je vyšetrená tak, ako je pravda. To, že vrátil krajský prokurátor alebo niekto z krajskej prokuratúry naspäť, aby všetky úkony sa vykonali ešte raz, to je vec krajského prokurátora, ako si to zdôvodní. (Reakcia z pléna.) Samozrejme, vydržím. Ale čo vlastne patrí a čo nepatrí pod únos? Čo toto je za amnestiu? Čo toto je za veľký čin, za veľký kresťanský čin, keď hovoríte, že dám amnestiu teroristom a zároveň za všetky činy, ktoré s tým súvisia? Ktokoľvek môže povedať, že môj čin, ak budem mať šikovného advokáta, súvisel s únosom. Ktokoľvek. To je taká nejasná vec. Toto bol právny krok, ktorým ste budovali Slovenskú republiku. A pre toto, pre toto všetko sme si povedali, že tomuto problému nedáme pokoj. A, pán Mečiar, znovu sa pýtam, hovoríte, že všetci v tom väzíme okrem vás. Ja tomu verím. Ale dajme to vyšetriť – čoho sa bojíte? Zrušme amnestie. Dajme to vyšetriť. A môžeme to robiť za účasti medzinárodných sudcov, medzinárodných pozorovateľov. Nech sa páči, sme otvorení pre všetky alternatívy – ale prečo sa toho bojíte? My sa toho nebojíme, nech sa páči. Zahlasujte a môžeme ísť. Ďakujem. (Potlesk.)